CELEX: 52014PC0626
Language: mt
Date: 2014-10-13
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tal-Latvja biex tapplika miżura ta’ deroga mill-Artikolu 287 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud

|
			
		
		
		52014PC0626
		
			Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tal-Latvja biex tapplika miżura ta’ deroga mill-Artikolu 287 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud /* COM/2014/0626 final - 2014/0290 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Skont l-Artikolu 395(1)
tad-Direttiva 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud (minn hawn 'il quddiem
"id-Direttiva tal-VAT"), il-Kunsill, li jaġixxi unanimament fuq
proposta mill-Kummissjoni, jista' jawtorizza lil kwalunkwe Stat Membru li
jintroduċi miżuri speċjali għal deroga
mid-dispożizzjonijet ta' din id-Direttiva, sabiex jissimplifika
l-proċedura tal-ġbir tal-VAT jew sabiex jipprevjeni ċertu tipi
ta' evażjoni jew evitar tat-taxxa.
B'ittra rreġistrata mal-Kummissjoni
fl-1 ta' Lulju 2014, il-Latvja talbet awtorizzazzjoni biex
teżenta persuni taxxabbli li l-fatturat annwali tagħhom mhuwiex aktar
minn EUR 50 000. Skont l-Artikolu 395(2) tad-Direttiva tal-VAT,
il-Kummissjoni infurmat lill-Istati Membri l-oħra, b'ittra bid-data
tas-7 ta' Awwissu 2014, bit-talba li saret mil-Latvja. Permezz
ta’ ittra bid-data tal-11 ta’ Awwissu 2014, il-Kummissjoni
nnotifikat lil-Latvja li kellha l-informazzjoni kollha meħtieġa
sabiex tqis it-talba.
Kuntest ġenerali
Il-Kapitolu 1 tat-Titolu XII
tad-Direttiva tal-VAT jagħti l-possibbiltà lill-Istati Membri li japplikaw
skemi speċjali għall-impriżi żgħar, inkluż
il-possibbiltà li jeżentaw lil persuni taxxabbli b'inqas minn ċertu
fatturat annwali. Din l-eżenzjoni timplika li persuna taxxabbli ma
għandhiex għalfejn timponi l-VAT fuq il-fornituri tagħha u,
konsegwement, hija ma tistax tnaqqas il-VAT fuq l-inputs.
Il-Latvja kienet l-ewwel ngħatat l-istess
eżenzjoni permezz tad-Deċiżjoni ta' Implimentazzjoni tal-Kunsill
2010/584/UE[1]
li kienet skadiet fil-31 ta’ Diċembru 2013. Il-miżura
tidderoga mit-Titolu XII tad-Direttiva tal-VAT biss fejn il-limitu
għall-iskema speċjali tal-fatturat annwali tal-persuna taxxabbli kien
ogħla minn dak li bħalissa huwa permess għal-Latvja skont
l-Artikolu 287(10) tad-Direttiva tal-VAT, li huwa EUR 17 200.
Abbażi ta’ din l-esperjenza, il-Latvja
issa talbet li tiġi awtorizzata mill-ġdid biex tapplika
l-miżura, li xorta tkun fakultattiva għal persuni taxxabbli.
Minn informazzjoni mogħtija mil-Latvja,
jidher li l-impatt tal-miżura fuq id-dħul fiskali miġbur
fl-istadju tal-konsum finali huwa negliġibbli. 
Huwa għalhekk propost li tiġi
pprovduta deroga għal perjodu limitat
sal-31 ta’ Diċembru 2017. 
Dispożizzjonijiet eżistenti
fil-qasam tal-proposta
Derogi simili ngħataw lil Stati Membri
oħra.
Konsistenza mal-politiki u
mal-għanijiet l-oħra tal-Unjoni.
Il-miżura hija skont l-objettivi
tal-Unjoni għan-negozji ż-żgħar, kif stipulat
fil-Komunikazzjoni tal-Kummissjoni “Aħseb l-Ewwel
fiż-Żgħir” – “Small Business Act" (COM (2008) 394
tal-25 ta’ Ġunju 2008).
2.           IR-RIŻULTATI
TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET
TAL-IMPATT
Konsultazzjoni mal-partijiet interessati
Mhux rilevanti.
Ġbir u użu ta’ kompetenza
Ma kienx hemm bżonn ta’ għarfien
espert estern.
Valutazzjoni tal-impatt
Id-deċiżjoni għandha
l-għan li tipprovdi miżura ta’ simplifikazzjoni li tneħħi
ħafna mill-obbligi tal-VAT għan-negozji li joperaw b'anqas
mill-fatturat annwali.
Minħabba l-kamp ta’ applikazzjoni strett
tad-deroga u l-applikazzjoni limitata fiż-żmien, il-kamp ta’
applikazzjoni jkun limitat fi kwalunkwe każ.
3.           L-ELEMENTI LEGALI
TAL-PROPOSTA
Sommarju tal-azzjoni proposta
Awtorizzazzjoni lil-Latvja biex tapplika
miżura ta' deroga mid-Direttiva tal-VAT rigward l-applikazzjoni ta'
miżura ta' simplifikazzjoni għan-negozji b’fatturat annwali li ma
jaqbiżx il-EUR 50 000.
Bażi legali
L-Artikolu 395 tad-Direttiva tal-VAT.
Prinċipju tas-sussidjarjetà
Meta titqies id-dispożizzjoni
tad-Direttiva tal-VAT li fuqha hija bbażata l-proposta, il-proposta taqa’
taħt il-kompetenza esklussiva tal-Unjoni. Il-prinċipju
tas-sussidjarjetà għalhekk ma japplikax.
Prinċipju ta’ proporzjonalità
Il-proposta hija konformi mal-prinċipju
ta' proporzjonalità għar-raġunijiet li ġejjin:
Din id-Deċiżjoni tikkonċerna
awtorizzazzjoni mogħtija lil Stat Membru fuq talba tiegħu stess u ma
tikkostitwixxi l-ebda obbligu.
Jekk wieħed iqis il-firxa limitata
tad-deroga, il-miżura speċjali hija proporzjonata mal-għan
mixtieq.
Għażla tal-istrumenti
L-istrument li qed jiġi propost:
Deċiżjoni ta' Implimentazzjoni tal-Kunsill.
Mezzi oħra ma jkunux xierqa
għar-raġunijiet li ġejjin:
Skont l-Artikolu 395 tad-Direttiva
tal-VAT, deroga mir-regoli komuni tal-VAT hija possibbli biss
bl-awtorizzazzjoni tal-Kunsill li jaġixxi b'mod unanimu fuq proposta
mill-Kummissjoni. L-uniku strument xieraq huwa d-Deċiżjoni ta' Implementazzjoni
tal-Kunsill peress li tista' tiġi indirizzata lil Stat Membru individwali.
4.           IMPLIKAZZJONI BAĠITARJA

Il-proposta ma għandhiex implikazzjoni
għall-baġit tal-Unjoni għaliex il-Latvja se twettaq kalkolu ta’
kumpens skont l-Artikolu 6 tar-Regolament tal-Kunsill (KEE, EURATOM)
Nru 1553/89. 
5.           ELEMENTI MHUX OBBLIGATORJI 
Il-proposta hija limitata biż-żmien.
2014/0290 (NLE)
Proposta għal
DEĊIŻJONI TA’ IMPLIMENTAZZJONI
TAL-KUNSILL
li tawtorizza lir-Repubblika tal-Latvja biex
tapplika miżura ta’ deroga mill-Artikolu 287 tad-Direttiva
tal-Kunsill 2006/112/KE dwar is-sistema komuni ta’ taxxa fuq il-valur
miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, 
Wara li kkunsidra d-Direttiva tal-Kunsill
2006/112/KE tat-28 ta’ Novembru 2006 dwar is-sistema komuni ta’
taxxa fuq il-valur miżjud ([2])
(“id-Direttiva tal-VAT”), u b’mod partikolari l-Artikolu 395(1)
tagħha,
Wara li kkunsidra l-proposta mill-Kummissjoni
Ewropea,
Billi:
(1)       B’ittra rreġistrata
mill-Kummissjoni fl-1 ta’ Lulju 2014, ir-Repubblika tal-Latvja
talbet awtorizzazzjoni għal miżura ta’ deroga
mill-Artikolu 287(10) tad-Direttiva tal-VAT sabiex teżenta persuni
taxxabbli li l-fatturat annwali tagħhom ma jaqbiżx il-EUR 50 000.
Permezz ta' dik il-miżura, dawk il-persuni taxxabbli jkunu eżenti
minn ċerti obbligi jew mill-obbligi kollha fir-rigward tat-taxxa fuq
il-valur miżjud (VAT) imsemmija fil-Kapitoli 2 sa 6
tat-Titolu XI tad-Direttiva tal-VAT. Miżura bħal din kienet
diġà ngħatat lir-Repubblika tal-Latvja mid-Deċiżjoni ta'
Implimentazzjoni tal-Kunsill 2010/584/UE[3]
li skadiet fil-31 ta’ Diċembru 2013.
(2)       Permezz ta’ ittra
tas-7 ta’ Awwissu 2014, il-Kummissjoni infurmat lill-Istati
Membri l-oħra bit-talba li saret mil-Latvja. Permezz ta’ ittra bid-data
tal-11 ta’ Awwissu 2014, il-Kummissjoni nnotifikat lil-Latvja li
kellha l-informazzjoni kollha meħtieġa sabiex tqis it-talba.
(3)       Skema speċjali
għall-impriżi ż-żgħar diġà hija disponibbli
għall-Istati Membri skont it-Titolu XII tad-Direttiva tal-VAT.
Il-miżura tidderoga mit-Titolu XII tad-Direttiva tal-VAT biss fejn
il-limitu għall-iskema speċjali tal-fatturat annwali tal-persuna
taxxabbli jkun aktar minn dak preżentement permess għal-Latvja skont
l-Artikolu 287(10) tad-Direttiva tal-VAT, li huwa EUR 17 200.
(4)       Limitu ogħla
għall-iskema speċjali hu miżura ta’ simplifikazzjoni peress li
dan jista’ jnaqqas b’mod sinifikanti l-obbligi tal-VAT tal-iżgħar
negozji, filwaqt li dik l-iskema speċjali mhijiex obbligatorja
għall-persuni taxxabbli u tippermetti lin-negozji jagħżlu l-arranġamenti
normali tal-VAT.
(5)       Mill-informazzjoni provduta
mil-Latvja, il-limitu miżjud se jkollu impatt negliġibbli fuq
l-ammont globali ta' dħul mit-taxxa miġbur fl-istadju finali
tal-konsum.
(6)       Id-deroga ma għandha
l-ebda impatt fuq ir-riżorsi proprji tal-Unjoni li jirriżultaw
mill-ġbir tat-taxxa fuq il-valur miżjud,
ADOTTA DIN ID-DEĊIŻJONI: 
Artikolu 1
B’deroga mill-Artikolu 287(10)
tad-Direttiva 2006/112/KE, ir-Renju tal-Latvja hu awtorizzat li
jeżenta mill-VAT persuni taxxabbli li l-fatturat annwali tagħhom ma
jaqbiżx il-EUR 50 000. 
Artikolu 2
Din id-Deċiżjoni tapplika
sal-31 ta’ Diċembru 2017.
Artikolu 3
Din id-Deċiżjoni hija indirizzata
lir-Repubblika tal-Latvja.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 256, 30.9.2010, p. 29.
[2]               ĠU L 347, 11.12.2006, p. 1.
[3]               ĠU L 256, 30.9.2010, p. 29.